Unai Emery renova amb el Sevilla fins a l'any 2017 - Esport3 - TV3 i Catalunya Ràdio\nUnai Emery renova amb el Sevilla fins a l'any 2017\nEl tècnic basc explica que, abans d'ampliar el seu contracte amb el Sevilla, va tenir ofertes d'altres clubs, com el Nàpols, però admet que el club andalús sempre ha sigut la seva primera opció\nUnai Emery amb la copa de campió de la Lliga Europa de l'any passat (Reuters)\n12/06/2015 - 17.05 Actualitzat 12/06/2015 - 17.40\nUnay Emery, després de firmar amb l'entitat andalusa per dos anys més, ha comparegut en roda de premsa amb més ganes que mai de futbol. "Diàriament tinc la motivació de trucar a Monchi per preguntar-li per la planificació, perquè és el meu motor principal ara mateix", ha confessat l'entrenador del vigent campió de la Lliga Europa. A més, afirma que el Sevilla sempre ha sigut la seva primera opció per damunt d'altres clubs europeus que li havien trucat abans de renovar. El guipuscoà ha ampliat el seu contracte fins al 2017.\n"La meva continuïtat i la del meu cos tècnic està basada a seguir creixent pels reptes que tenim d'ara endavant, com la Supercopa d'Europa i, després, l'inici de la lliga i la Lliga de Campions", ha explicat. També destaca que l'experiència amb el València a la màxima competició europea la vol viure ara amb el Sevilla, després de classificar-se per a la fase de grups i de guanyar la Lliga Europa.\nPel que fa al president, José Castro s'ha mostrat molt satisfet que Emery segueixi al capdavant del projecte per dues temporades més. "No és un entrenador, és l'entrenador i una peça fonamental del nostre club", explica el president.\nM'Bia fitxa pel Trabzonspor turc\nEl Sevilla s'exposa al tancament del camp


Pep Antoni Roig guanya el I Premi Anna Maria de Saavedra organitzat per Andana i La Cultural | RTVVilafranca\nEl jurat valora la qualitat literària de la novel·la i en destaca el domini dels diferents registres lingüístics per part del seu autor.\nPep Antoni Roig, nascut a Barcelona el 1988 i resident de fa molts anys al Pla del Penedès, ha estat el guanyador de la primera edició del Premi Anna Maria de Saavedra amb la seva novel·la ‘Abans de la boira’, una obra que, segons el jurat, està farcida de referències literàries i ha estat escrita per una persona que domina la llengua en tots els seus registres. ‘Abans de la boira’ és una novel·la curta que posa en contacte dos personatges: un professor d’Història de l’art a la Universitat de Siena, a Itàlia, que acaba de trencar amb la parella i torna a casa per assistir a l’enderroc del campanar de l’església del seu poble, i un camioner de la Catalunya Nord, en el trajecte que va des de l’aeroport de Girona a Bellaplana, un poble de l’Alt Penedès.\nEl jurat valora la qualitat literària de la novel·la i en destaca el domini dels diferents registres lingüístics per part del seu autor. També destaca la qualitat de les altres deu obres presentades, especialment de les dues finalistes, ‘Cinc dits té una mà’ i ‘La tendresa dels roures’.\nEl premi, organitzat conjuntament per Edicions i Propostes Culturals Andana i La Cultural llibreria amb el suport de l’Ajuntament de Vilafranca i el Consell Comarcal de l’Alt Penedès, consisteix en l’edició i distribució de l’obra a les llibreries de tots els territoris de parla catalana de cara a la campanya de Nadal i Reis. S’acompleix així l’objectiu del premi de seleccionar l’obra d’un autor inèdit, resident a la comarca de l’Alt Penedès, per tal de publicar-la i contribuir a impulsar la trajectòria literària del seu autor.\nAndana, La Cultural, Pep Antoni Roig, Premi Anna M. de Saavedra


club bàsquet ondara: Derrotes molt justetes...\nUna nova jornada amb 3 derrotes i una sola victòria. Però no ens hem d'aturar en vuere tan sols les derrotes, per què dos d'eixes tres, ben rebé podrien haver estat victòries...\nEl dissabte de vesprada començava la jornada amb la visita de l'Anna a Ondara, per enfrontar-se al Júnior Masculí. El partit estigué igualadíssim des del principi, arribant al descans amb empat al marcador. La 2ª part continuà totalment igualada, amb un gran Javi, que aconseguia respondre sempre els punts dels contraris, amb punts locals, així fins a la fi, on els visitants no erraren els llançaments des de la línea de personal, aconseguint endur-se la victòria per un ajustat 31-34.\nDesprès jugava el Sènior Masculí, rebent el Pedreguer, un nou derbi, per 2ª setmana consecutiva.\nEls ondarencs tenien ganes d'aconseguir la victòria, desprès de perdre en Pedreguer el primer partit de la temporada, sense quasi estar entrenats! Amb aquest propòsit eixiren a la pista, aconseguint parcials d'inici molt favorables, com en el 1er quart, on un 12-4 els donava un bon avantatge, però en el 2on quart encara foren millor les coses, amb un 19-6, i arribant al descans 31-10, amb un bon atac i millor defensa, propiciats per un gran moviment de la banqueta, del gran entrenador que te l'equip ondarenc!\nLa 2ª part començà amb un parcial de 8-0 per als ondarencs, que augmentaven la distància fins el 39-10 de màxima en el partit, però a partir d'ací la pressió del Pedreguer fou asfixiant, i entre el minut 5 i 9 d'aquest 3er quart, aconseguiren un 0-12, que tornava les distàncies a 17 punts. Amb el 39-22 l'ex "Gran Capità", i ara "el millor entrenador del mon sencer", encistellà 2 punts importantíssims, que tancaven el parcial i aquest 3er quart 10-12 i deixava un bon avantatge per al darrer quart (41-22). Però aquest quart estigué totalment igualat, amb resposta per part de tots dos equips, finalitzant-lo 10-13 i amb un resultat final de 51-35.\nAnotacions: Sergi L. 4 punts, Roc 5, Pere 8, Jero 8 i Eloi 11 - cinc inicial - Jordi 2, Cèsar 6, Javi 1, Sergi C. 0, Pep 2 i Felip 4.\nEl diumenge de matí jugaven fora de casa els equips cadets. El primer en fer-ho, era el Cadet Masculí, qui visitava Oliva en un dificilíssim partit, que enfrontava el 2on classificat amb el 3er. El partit caigué de costat local. El partit d'una forta intensitat finalitzà 67-60.\nEl partit del Cadet Femení en Dénia no tenia massa història, ja que les nostres visitaven les quartes classificades i no hi havia massa probabilitats de victòria, com així ho reflexa el marcador final de 87-25.\nmolt bé xavals!!! i ara que hem aconseguit el basquetaverage amb el pedreguer, seguirem practicant els tirs lliures:\ncom a mínim, ja hem passat del 50%... jajajajajajaja\nx cert... no se si vos haureu fixat en q m'he tirat un poc el moc, en l'article, però es q ja tenia ganes, collons...\nvaig a posar-li més salsa a l'article, q he passat per la primera part, sense tirar-me floretes... jajajajajajaja\nah, i falten les anotacions... ;)\n31 de gener de 2011 a les 16:59\nimpresentable és la paraula que resumix el resum este Pep...\n31 de gener de 2011 a les 19:48\njajajajajaja, jo m'esperaba alguna rajadeta més forta, això és una porqueria d rajada, collons...\nGran resum si señor!!! Ja Ja Ja Ja!!!!\nCom es noten els bons resultats que dona el fet d'estudiar el master eixe de periodisme deportiu del marca!! Has aprés a\nfer les cròniques de forma verídica i imparcial, convertinte en el gran periodista blogger que sempre has merescut ser!!!\nJe Je, ja soc titular sense entrenar fins el final de temporada...\nPep, no puc pegar-te rajaes fortes perquè jo no estic posat en premsa deportiva i no puc fer comparacions.\njajaja, gràcies eloi, gràcies!!!\nen raó la pàgina del marca es va caure el diumenge x la nit, no x la derrota del madriZ, si no, més bé, xq Inda (el meravellós director d'aquest diari d contrastada qualitat), m'estava ensenyant "online", com fer millors els articles!!!\nno patiu, q a partir d'ara, milloraran molt!!! ;)\n2 de febrer de 2011 a les 12:06\nJa Ja Ja, eixa es bona. Sense cap lloc a dubtes, Inda es un referent periodístic com pocs, només igualat per Roncero y algun altre mes. Dona gust llegir els seus articles quan el mandril perd!!!


Càritas posa en marxa el projecte pilot “Feu enrenou”\nEs tracta del primer campament interdiocesà per a joves a Espanya\nLes Càrites diocesanes d’Àvila, Albacete, Barcelona, Cartagena, Múrcia, Oviedo i Santiago de Compostel·la han sumat forces per posar en marxa el projecte “Feu enrenou”. És una iniciativa pionera de campaments que tindrà lloc del 29 de juliol al 3 d’agost a Barcelona.\nAquest campament interdiocesà està pensat per a un màxim de 60 adolescents i joves provinents dels diferents programes d’infància, adolescència i família, així com a joves dels programes de voluntariat jove, amb edats entre els 14 i els 20 anys.\nAquest projecte pilot es desenvoluparà, inicialment, durant dos anys i en dues zones geogràfiques diferents, i comptarà amb el suport i seguiment d’un equip de tècnics i voluntaris de les Càritas diocesanes.\nEl primer intercanvi jove es farà a Barcelona, que ofereix zona de costa i platja i nombroses possibilitats per gaudir de les ofertes culturals i d’oci de la ciutat.\nLes activitats del campament se situaran a la Barceloneta, on es troba el Centre d’Activitats de la Barceloneta de Càritas i que acollirà l’intercanvi jove de Càritas espanyola i el que facilitarà l’allotjament i la resta de necessitats del projecte.\nAquesta experiència pionera vol facilitar als joves de famílies en situació de vulnerabilitat noves propostes d’aprenentatge basades en l’intercanvi territorial, cultural i d’experiències amb altres grups de joves del territori espanyol.\nLes activitats que s’han programat tenen l’objectiu de fomentar entre els joves la seva iniciativa personal i social amb uns processos de participació i autogestió d'acorda amb cada edat.\nSegons una de les expertes de Càritas espanyola que ha posat en marxa el projecte, Carmen García, “és fonamental el treball d’orientació activa dels adolescents i joves cap a un ús propi i organitzat del temps lliure, que els ajuda a discernir entre l’oci passiu i l’actiu, a sentir-se motivats cap a reptes i aprenentatges aliens als riscos de conductes i consums perjudicials, i fomentar la seva autonomia en les decisions, els gustos i la capacitat d’assolir noves metes”.


El concert de Koers i els Catarres va ser l'acte més multitudinari del cap de setmana\nterritoris.cat / Jordi Bonilla 10:45 06/08/18\ngolmés sardanes orquestra els catarres festa-major KOERS\nKoers van amenitzar la nit de divendres juntament amb Els Catarres / FOTO: Koers\nLa Festa Major de Golmés va començar el passat dijous 2 amb la representació de l'obra Temps de la cia. Teatre de Guerrilla protagonitzat pel reconegut humorista Quim Massferrer. A l'espectacle, que va tenir lloc al Pavelló Salvador Ezquerra, hi van assistir 850 espectador que van gaudir amb el monòleg de l'actor selvatà.\nLa música va ser la protagonista del divendres 3 amb el concert de l'orquestra Montgrins, les havaneres del grup Anxovetes i el correbars que va amenitzar el grup de batucada Batbatuka. Tot i així, l'acte estrella va ser el concert jove que van protagonitzar Els Catarres i els lleidatans Koers, en un dels concerts més esperats pel jovent de la comarca.\nEl dissabte 4 es va celebrar el I Concurs de Colles Sardanistes de Golmés amenitzat per la cobla-orquestra Nova Blanes, que després va dur a terme la sessió de concert i ball. La nit va estar protagonitzada pel correfoc dels diables de Lleida i la festa dels 80.\nLa festa acabarà avui dilluns amb el concert i el ball de tarda a càrrec de l'orquestra Selvatana i l'espectacle piromusical de Sant Salvador que es podrà veure a partir de les 23 hores.


Calella de Palafrufell\nBarri maritim: Calella de Palafrufell\nHabt. / Ine 2005 773\nWeb Oficial Calella de Palafrufell\nWeb de Interés Palafrugell\nPlano de Situaciò\nLa localitat és una de les poques de la Costa Brava que encara conserva l'encant que es respirava als pobles de la zona abans que arribés el turisme de masses. El nucli primitiu es troba davant les platges d'en Calau, el Portbò i Malaspina.\nL'antic poble de pescadors està situat en una costa rocosa, esquitxada de petites cales, al costat d'un altre nucli costaner i turístic, Llafranc.\nL'església de Sant Pere és un edifici modern, iniciat el 1884. Al darrer quart del segle XIX es formà el barri d'estiueig del Canadell, que ha conservat en una bona part el seu caràcter, i al començament del XX el de Sant Roc o els Canyers, alhora que s'expandia molt el nucli primitiu. Entre les cases edificades posteriorment es destaquen els xalets Bertran i Vila, obra de l'arquitecte Duran i Reynals. Entre Calella i Llafranc hi ha la casa dita la Marineda, feta pels industrials surers Barris, amb jardins projectats per J. Mirambell, avui molt alterats\nBarri maritim de Calella\nA Calella no es pot deixar de passejar pel camí de ronda, el passeig del Canadell, les Voltes, entrar a Sa Perola (oficina de turisme), visitar el Jardí Botànic de Cap Roig, contemplar el mar des de la Casa Rosa o des del Golfet, fer un cremat una nit en alguna de les terrasses o sentir havaneres a les tavernes.\nA l'estiu, al Jardí Botànic de Cap Roig s'hi celebra el festival musical Festival de Cap Roig. La trobada anual d'havaneres, que reuneix a mil·lers de persones a la platja del municipi, és coneguda a escala internacional.(ftes i fotos ver links de la ficha)


Els veïns de Sanfeliu denuncien les molèsties generades pel metro\nDemanen reduir sorolls i vibracions de l'L5\nEls veïns i veïnes del barri de Sanfeliu denuncien les molèsties generades pel pas de combois de la línia cinc de metro. Afirmen que fa gairebé trenta anys que no s'ha realitzat el manteniment necessari per reduir el soroll i que fins i tot en els darrers mesos han aparegut esquerdes als habitatges.\nSoroll i vibracions a qualsevol hora. Aquesta és la queixa que ha recollit l'Associació de Veïns de Sanfeliu. Fins ara, TMB ha tornat a perfilar les vies per reduir les vibracions, quelcom que consideren insuficient, i mostren el seu neguit davant un possible endarreriment de les obres. L'Imma Cosí és la secretària de l'Associació de Veïns de Sanfeliu. Recorda que l'entitat ja es va reunir amb l'Ajuntament i TMB per abordar la qüestió, i que existeix el compromís d'executar obres de millora a finals d'any. Un termini, però, que no deixa del tot tranquils als veïns, que temen que es puguin endarrerir els treballs i que continuen les molèsties durant molt més temps.\nExpliquen que cada cop és més difícil dormir, per culpa dels sorolls. En Francisco Romero, veí del barri, afirma que "el soroll és molt molest i que es nota des de les cinc del matí". A més, ha advertit que a l'estiu, li van aparèixer esquerdes a casa seva. Un fet que també denuncien diversos veïns del carrer de l'Emigrant.\nDes de l'associació de veïns expliquen que el problema es fa extensiu a Cornellà, i per això estudien realitzar accions conjuntes per fiscalitzar la resposta de les administracions.


Els Mossos d'Olot denuncien que la marihuana acumulada a comissaria els provoca problemes de salut i malestar\nEl sindicat USPAC reclama que els decomissos es guardin en dipòsits hermètics a l'exterior de les comissaries\nRedacció 02/09/2015 - 11.19 Actualitzat 02/09/2015 - 20.24\nLa comissaria dels Mossos d'Esquadra d'Olot fa una "olor insuportable" per culpa de la marihuana comissada en diverses operacions que s'acumula durant setmanes al pàrquing interior de l'edifici per falta d'un espai concret i tancat on guardar-la. Així ho ha denunciat el sindicat dels Mossos USPAC, que assegura també en un comunicat que els agents fins i tot "tenen la sensació que estan sota els efectes d'haver fumat alguna cosa il·legal", així com mal de cap i malestar general.\nAquest estiu el cos ha decomissat més de 2.000 plantes de marihuana, que s'han guardat, algunes més de tres setmanes, al pàrquing interior de l'edifici. La forta olor és perceptible des de diversos punts de la comissaria, segons denuncia el sindicat, que es pregunta: "Què deuen pensar els ciutadans que van a presentar denúncies a les dependències policies i senten aquesta forta olor?".\nLa USPAC reclama que la marihuana decomissada s'instal·li en contenidors o estructures tancades i hermètiques a l'exterior dels edificis policials i que es prenguin les corresponents garanties de seguretat per al recinte amb l'ajuda de càmeres. Tot plegat per evitar les molèsties als policies i usuaris dels edificis policials.\n"Catalunya migdia Girona": Els mossos no volen a les comissaries la marihuana que es confisca


CLUB CICLISTA SERINYA: Aquest cap de setmana es celebra la 10a edició de la MontnegreBTT a St. Celoni\nAquest cap de setmana es celebra la 10a edició de la MontnegreBTT a St. Celoni\nPer desè any consecutiu tenim el plaer de presentar-vos el repte de MontnegreBTT, amb dos recorreguts: el curt de 21 km i el llarg de 38 km.\nEl Club Ciclista Sant Celoni desitja que aquesta pedalada us plagui tot gaudint del seu bonic paisatge.\nMontnegreBTT és una pedalada no competitiva i oberta a tots els amants del ciclisme.\n- L'organització declina qualsevol responsabilitat: per danys morals o materials que poguessin patir tant participants com espectadors, abans, durant o després de la pedalada.\n- És obligatori l'ús de casc homologat.\n- Tots els participants estan obligats a respectar els horaris i controls disposats per l'organització.\n- El recorregut estarà senyalitzat.\n- L'organització es reserva el dret a modificar el traçat i/o neutralitzar la totalitat o part de la prova en cas de força major.\n- Respecteu l'entorn i la natura. No llenceu deixalles.\n- El fet d'inscriure's a MontnegreBTT implica l'acceptació i compliment d'aquest reglament.\n- L'organització es reserva el dret de resoldre segons el seu criteri qualsevol incident que es produeixi durant el transcurs de la pedalada.\nCentre Municipal d'Esports Sot de les Granotes.\nDe 7:00 h. a 8:00 h. inscripcions i lliurament de dorsals.\nA les 8:30 h. inici de la Pedalada.\n- Al llarg del recorregut ens acompanyaran motos d'assistència i ambulàncies.\n- L'inscripció dóna dret a: dorsal, esmorzar, regal i avituallaments al llarg del recorregut.\n- Cal entregar el dorsal a la arribada per esmorzar i recollir el regal.\n- Hi haurà WC i servei de dutxes.\n- Es podrà fer servir la piscina coberta, cal que porteu banyador curt, gorro i xancletes.\n- Las inscripcions es formalitzaran mitjançant la pàgina web del Club: www.ccsantceloni.com\n- El pagament es realitzarà per transferència bancària:\n- "la CAIXA" al compte: 2100 3131 17 2200184079\n- Per recollir el dorsal cal dur el full d'inscripció, el d'ingrés i la llicència 2009 (Federats).\n- Es imprescindible realitzar el pagament per validar l'inscripció.\n- Inscripcions limitades a 600 participants.\nInscripció anticipada fins al dia 6/11/2009\nfederats: 10 € , no federats 15€*\nInscripció al dia 8/11/2009\nfederats: 15 € , no federats 20 €*\n* Inclou assegurança d'un dia\nTel. 666 68 35 34 Josep Maria,\npodeu trucar a partir de les 18h.\nPublicat per Jaume F. a 13:40


El confinament dels estats torna a fer de la frontera un mur policial entre cerdans - Regió7\nEl doble control d'entrada estrunca les relacions humanes i talla els intercanvis comercials enmig d'una vall que ja havia oblidat la línia fronterera\nAgents de la Policia Nacional espanyola al control de la frontera de Puigcerdà miquel spa\nEl confinament decretat pels estats espanyol i francès i el tancament de les respectives fronteres ha afectat la vida quotidiana a la Cerdanya amb un tall fronterer que els locals no vivien des dels anys anteriors a la creació de la Unió Europea i l'entrada en vigor del Tractat de Schenguen, el 1999. El doble control policial establert pels dos estats als límits entre Puigcedà i la Guingueta d'Ix, units per un carrer que en les últimes dècades ha fet la frontera invisible, ha canviat el flux habitual d'un territori transfronterer totalment permeable per un mur de burocràcia. Per passar d'un costat a l'altre de la línia cal demostrar el retorn a la residència habitual o el trajecte per treball.\nSense el trànsit francès, Llívia passa d'enclavament simpàtic a illa tancada\nLa crisi amenaça l'històric intercanvi educatiu a la vall\nL'Alta Cerdanya, en zona verda, obrirà la frontera el dia 15\nÀngel Garcia és un bellverenc que per raons de feina ha de passar llargues temporades a la Guingueta d'Ix. L'esclat de la pandèmia i el confinament l'ha agafat amb l'obligació de continuar a l'Alta Cerdanya i, doncs, lluny del seu fill, que viu a Bellver. Passejant el gos pel centre de la Guingueta, a cent metres del punt calent que suposa el pas fronterer, explica que «he estat dos mesos sense veure el fill; hem parlat sovint però era molt estrany saber que era a tot just vint quilòmetres però que no ens podíem veure. Travessar la duana és tot un problema; últimament ja ens hem vist, però hem hagut d'aprofitar que anàvem a la farmàcia o al banc a Puigcerdà. Per poder passar, t'has de buscar algun argument, tal com passava antigament a la duana». En aquest context, l'Àngel ha patit una dificultat afegida quan les autoritats espanyoles van apuntar la impossibilitat de creuar les províncies: «Ens vam trobar que no tan sols teníem la barrera de la frontera sinó que de Puigcerdà tampoc no podíem passar a Bellver; eren coses que no s'entenien».\n«Europa ha desaparegut»\nPer a Garcia, aquesta crisi ha posat en dubte la raó mateixa de l'existència de la Unió Europea: «La Comunitat Europea no servia perquè en aquestes situacions tots fóssim un sol territori sense barreres? Aquí a la frontera tenim la sensació que la Unió Europea ha desaparegut, no hi ha tal comunitat».\nLa Guingueta d'ostres, en perill\nA escassament trenta metres del pont fronterer, al costat nord, la històrica botiga d'ostres veu més gendarmes i agents de duana que no pas cerdans i barcelonins ansiosos per tastar aquest producte tradicional de la cuina francesa. El seu responsable, Raymond Menard, explica que les vendes a la seva mítica «última guingueta», tal com es coneix el seu establiment, han caigut el 80% perquè, justament, aquest és el percentatge dels seus clients que són de Barcelona: «Això ha estat una desolació i una catàstrofe econòmica; si no fos per l'Estat, ja hauria d'haver tancat». Menard avisa que si la situació dura, haurà de reinventar el negoci cap a la producció de caramels i fruits secs.\nLa situació no agrada a ningú a la vall. Tant és així que institucions i entitats ja han aixecat la veu contra la persistència dels controls en un territori que, segons han remarcat uns i altres, està pràcticament lliure de la pandèmia i és una unitat social i econòmica. En aquest sentit, l'alcalde de Puigcerdà, Albert Piñeira, ha reclamat a les autoritats sanitàries i polítiques dels dos costats de la frontera un replantejament en la gestió de la mobilitat . El batlle ha argumentat que el traspàs d'una banda a l'altra de la línia hauria de tenir el mateix tractament que han tingut els desplaçaments per als sectors essencials. En aquest sentit, Piñeira ha recordat que des de l'inici del confinament s'ha permès circular per tota la vall als treballadors transfronterers i als usuaris de l'Hospital comú. L'alcalde i vicepresident del Consell Comarcal ha remarcat la necessitat d'obrir un debat urgent sobre la mobilitat entre les regions sanitàries que van avançant en les fases de desconfinament a fi efecte que la Cerdanya vagi «recuperant progressivament l'activitat econòmica» que li és natural.\nCampanya de l'IEC\nEn aquesta mateixa línia, l'Institut d'Estudis Ceretans, una de les entitats amb més tradició a la vall i estendard del postfronterisme, ha iniciat una campanya en contra de l'actual divisió policial. Així, amb el lema «La Cerdanya no té fronteres - La Cerdanya no vol fronteres», l'IEC ha emès un comunicat en el qual argumenta que «quin sentit té que la policia francesa, catalana, espanyola i, fins i tot, la Policia Local de Puigcerdà hagin establert estrictes controls de pas a la ratlla francoespanyola, restringint les normals relacions entre cerdans i la lliure circulació per la comarca? Si han de posar controls sanitaris, que ho facin al coll de la Perxa o al túnel del Cadí, no a la 'ratlla' estatal». L'IEC reclama que la Cerdanya sigui tractada com una unitat sanitària: «Que l'Estat espanyol i francès tractin la Cerdanya com unitat sanitària també ara amb la pandèmia de la Covid-19. Demanem que s'apliquin a la Cerdanya aquelles mesures que permetin la màxima mobilitat dins la comarca, tenint en compte l'índex d'infectats».


Obama avisa que Trump pot guanyar i diu que tem la seva ignorància del món - Regió7 :: El Diari de la Catalunya Central\nObama avisa que Trump pot guanyar i diu que tem la seva ignorància del món\nAdverteix del perill "que la gent no es prengui seriosament les coses i es quedi a casa"\nefe | washington 28.07.2016 | 00:00\nBarack Obama, president dels Estats Units, en una aparició recent Mark Wilson / POOL / efe\nEl president dels EUA, Barack Obama, va assegurar ahir que és "possible" que el candidat republicà Donald Trump sigui el seu successor, i va advertir que al magnat li falta "un coneixement bàsic" sobre el món i "no sembla interessat a aprendre".\n"Tot és possible", va dir Obama sobre la possibilitat d'una presidència de Trump en una entrevista emesa ahir per la cadena NBC News.\n"El que crec que fa por és un president que no sap el que ha de saber i no sembla tenir interès en aprendre el que no sap", va assegurar el governant.\nObama va afirmar que, en les seves conferències de premsa i debats, Trump ha demostrat no tenir "un coneixement bàsic sobre el món, o sobre què és una tríada nuclear, o on són diversos països, o la diferència entre sunnites i xiïtes al món musulmà". "Aquestes són coses que ell no sap i no sembla que hagi passat molt temps intentant-les aprendre" sobre elles, va subratllar Obama.\nEn el mateix sentit, el vicepresident nord-americà, Joe Biden, va opinar ahir que Trump "no sap res sobre política exterior", i no intenta envoltar-se "de gent que sàpiga" coses sobre el tema al partit republicà. "No crec que sàpiga el que és l'article 5" del tractat de l'OTAN, va dir Biden en una entrevista amb la cadena MSNBC.\nObama, per la seva banda, va assegurar que Trump "no sembla tenir cap pla, ni política, ni propostes ni solucions específiques", i això el distingeix d'altres candidats republicans passats.\nTambé va criticar el magnat per assegurar en diverses ocasions que només ell pot resoldre els problemes dels EUA, en afirmar que "no és així com els fundadors" del país "van dissenyar el sistema" polític.\n"No som un govern on un sol home fort ordena tots els altres i desterra als seus enemics. Crec que és important recordar que vivim en una democràcia. I per definició, llavors, la forma en què resolem els problemes és amb la participació de tothom, amb fent discussions i concessions", va apuntar.\nObama, que ahir a la nit va pronunciar un discurs a la convenció demòcrata de Filadèlfia, va opinar que Trump "és algú a qui li agrada l'atenció i que potser s'ha sorprès a si mateix per haver arribat tan lluny" en la carrera republicana a la presidència.\nSegons el president, Estats Units "ha tingut bons i mals presidents", i té l'avantatge de tenir una "descentralització" del poder i amb "equilibri de poders", encara que "un candidat que no apreciï aquestes tradicions pot suposar un problema".\n"Que si crec que el país pot sobreviure a un candidat en particular? Probablement, perquè som un país molt resistent, però això no és una cosa que convingui posar a prova", va sostenir.\nObama va indicar que, al llarg de la seva carrera, ha vist "tota mena de coses boges" en les campanyes polítiques, pel que no podia descartar que Trump guanyi les eleccions de novembre contra la candidata a qui ell dóna suport, la demòcrata Hillary Clinton.\n"El meu consell als demòcrates (...) és que segueixin preocupats fins que s'emetin i comptin els vots, perquè un dels perills en unes eleccions com aquestes és que la gent no es prengui seriosament les coses i es quedi a casa, i que acabem quedant-nos amb l'inesperat", va afegir.\nD'altra banda, Hillary Clinton, va intervenir durant uns breus segons a través d'una connexió de vídeo des de Nova York en la convenció del seu partit per agrair als assistents la seva nominació, que unes hores abans s'havia fet oficial.\n"És un honor increïble", va començar la ja oficial candidata a la Presidència del país després que se celebrés el vot oficial dels delegats per la nominació al lloc de candidata a presidenta.\n"No em puc creure que hàgim obert l'esquerda més gran en aquest sostre de vidre", va considerar l'exprimera dama, després d'una emocionant actuació de la cantant Alicia Keys, que va interpretar a l'escenari de la convenció Superwoman (superdona), en honor a l'assoliment femení per a la història.\n"Pot ser que em converteixi en la primera presidenta dels Estats Units", va dir dirigint-se a les nenes que estiguessin escoltant-la. "Però la propera pots ser tu".


Els primers vídeos de joc de Tekken 6 semblen... bé, Tekken - Jocs De Lluita\nfirst tekken 6 gameplay videos look like well 118600\nTot i que el partit local estarà notoriament absent de l'E3, el Tekken 6 Els armaris d'arcade ja han començat a desplegar-se al Japó, donant lloc a l'extravagància de shakeycam anterior i dos addicionals que s'amaguen després del salt.\nPrimeres impressions? Bé, per ser honest, tot i que la qualitat del vídeo és menys fantàstica, caldria una pantalla d'holograma Super Hi-Vision que em transmetés directament al cervell a través d'una punxa metàl·lica que em va enganxar a l'ull perquè em pugi el pols. Tekken aquests dies. No dic això Tekken 6 necessàriament serà un mal joc. De fet, hi ha moltes possibilitats que sigui tot el contrari. És que amb tants jocs nous i interessants que sortiran aquest any i el vinent, i Virtua Fighter 5 de camí, un altre Tekken la seqüela és un parell d'espais més amunt Halo 3 a la llista de jocs que realment no necessito a la meva vida.\nTot i així, entre l'últim tràiler i aquests vídeos sembla ser una sòlida iteració de nova generació de la sèrie i està obligat a trobar una base de fans massiva, independentment de les meves protestes capritxoses, així que fes el salt per a la resta de vídeos i fes un cop d'ull al galeria d'un parell de fotos.\n[Via N4G ]\nhi ha auriculars vr per a Xbox 360\ncom obrir el fitxer .dat al Mac\nE3 09: Resum del vídeo de Napoleon Dynamite i la contaminació de Stay Puft\nMicrosoft Flight Simulator: Game of the Year Edition arriba el 18 de novembre\nRessenya: Catherine: Full Body\nAmong the Sleep és un joc de terror gratuït a l'Epic Games Store\nRessenya: Shikhondo - Soul Eater\nRols Ansible, integració amb Jenkins en DevOps i mòduls EC2


INTERRUPCIÓ VOLUNTÀRIA FARMACOLÒGICA DE L’EMBARÀS A L’HOSPITAL DEL PALLARS – Pirineus TV\nINTERRUPCIÓ VOLUNTÀRIA FARMACOLÒGICA DE L’EMBARÀS A L’HOSPITAL DEL PALLARS\nL'Hospital Comarcal del Pallars obté l'autorització administrativa per realitzar la interrupció voluntària farmacològica de l'embaràs. Aquest mes de març es comença a administrar el tractament al centre hospitalari a través de l’aliança amb el Servei de Ginecologia de l’Hospital Universitari Arnau de Vilanova. L’Hospital Comarcal del Pallars és el primer centre sanitari de la Regió Sanitària Alt Pirineu i Aran on s’implementa la prestació d’interrupció voluntària d’embaràs farmacològica. Està previs que en els propers mesos el segueixi l’Hospital de Cerdanya i l’Espitau Val d’Aran que ja estan en tràmits per aconseguir les autoritzacions sanitàries.\nL’Hospital Comarcal del Pallars també incorpora el control de les gestants d’alt risc en la seva cartera de serveis. A més, es preveu, en un futur, poder-hi fer les ecografies morfològiques de les 20 setmanes, que actualment es realitzen a Lleida.


Un projecte artístic centra la mirada en els ullals de Baltasar i la figura mitològica del gambusí\nEl guanyador del concurs XYZ, Albert Gusi, instal·la videocàmeres a l'espai natural en una intervenció que s'inaugura dissabte i es mantindrà fins a mitjan setembre\nACN Amposta.-Dotze càmeres instal·lades al voltant d’un dels ullals de Baltasar vigilarà entre aquest pròxim dissabte i fins el 15 de setembre la possible presència d’aquest ésser mitològic en aquest singular espai del parc natural del delta de l’Ebre. El projecte de seguiment, o com tradicionalment es coneix de caça del gambusí, és l’obra guanyadora de la quarta edició del concurs XYZ, que organitza el Centre d’Art de les Terres de l’Ebre – Lo Pati amb l’Ajuntament d’Amposta. La idea, segons el seu creador, l’artista Albert Gusi, és posar el focus en els ullals de Baltasar, un lloc “singular i únic”, amb “una altra mirada” en sintonia a les iniciatives que proliferen d’hibridar l’art contemporani amb el paisatge.\nGusi relata que, documentant-se per un altre projecte als mateixos ullals el passat 6 d’abril, la seva càmera va captar la presència del que podria ser un gambusí emergint de l’aigua d’un dels ullals. Aquesta va ser la idea originària del projecte guanyador de l’XYZ entre les disset propostes participants. Ara podrà plasmar-la en aquest espai, en forma de seguiment entre el pròxim dissabte i el dia 15 de setembre “per veure si torna a aparèixer”. Per aconseguir-ho, ha instal·lat una dotzena de càmeres en punts estratègics i convida el públic a participar en el projecte recuperant l’interès pels ullals.”Aquí posem la mirada als ullals. No només el gambusí: ens serveix de fil conductor. Però en el context que volem explicar qui té el protagonisme és els ullals. És un espai natural magnífic. L’obra artística contemporània és dinàmica, busca que la gent entengui aquest projecte, amb aquest humor i aquesta ironia si cal, i que participi la gent amb les seves històries mitològiques”, argumenta Gusi, en plena tasca de preparació del projecte al voltant d’una de les surgències d’aigua en forma de basses que configuren el paisatge natural dels ullals.L’artista considera que aquesta voluntat d’hibridar paisatge i art contemporani no és habitual en altres espais i posa en valor la singularitat d’aquest espai. “Descontextualitzem per contextualitzar: traiem l’art al carrer, on la gent no el veu, en espais on la gent se senti identificada. Costa molt que entri la gent en centres d’art contemporanis. Si la gent no hi va el traiem”, subratlla la codirectora del certamen, Antònia Ripoll, tot recordant que els anteriors projectes van intervenir en espais com la barra del Trabucador, el pont penjant o les torres de vigilància del tram final del riu.”Els ullals són els ulls de la terra: no se saben d’on surt. Aquesta màgia ens port portar a qualsevol lligada amb la història, a qualsevol cosa lligada amb la natura”, apunta Ripoll, tot remarcant el component antropològic darrere de la intervenció als ullals, com un espai carregat de màgia, simbolisme i relats populars. El director del parc natural del delta de l’Ebre, Francesc Vidal, ha mostrat el suport de l’organisme a la iniciativa i ha celebrat la vinculació d’un projecte artístic en aquest espai. L’alcalde d’Amposta, Adam Tomàs, i el director territorial del Departament de Cultura, Ferran Bladé, han emfasitzat, per la seva banda, el caràcter trencador dels projectes que proposa l’XYZ.


LA CARMESINA I LA MESSALINA\nReconeixem la “ss” d’una manera didàctica i divertida. Es dirigeix a nens i nenes a partir de 3 anys, com a contes per a explicar (pares o professors) quan encara no saben llegir, i fins als 7 anys, com a contes per a llegir. La lletra que s’intenta reconèixer a cada conte està destacada en vermell. A cada pàgina de text apareixen dues tipografies: la lletra lligada i la d’impremta, amb una característica concreta: a cada línia de les dues tipografies hi ha les mateixes paraules, d’aquesta manera els nens i nenes les poden aprendre totes dues de manera fàcil i ràpida. Tots els contes tenen al final 3 pàgines d’activitats de comprensió molt senzilles.


Manuale d'amore 3, veure ara a Filmincat\n84 NOTA USUARIS: 5,7 USUARIOS:5,7\nNOTA PREMSA: 5,5 PRENSA: 5,5\nTres nous capítols del manual de l'amor de Giovanni Veronesi, que, en aquesta ocasió centra el seu objectiu en les diferents edats de l'amor.\nJOVENTUT explica la història del Roberto (Riccardo Scamarcio), un advocat jove i ambiciós que és a punt de casar-se amb la Sara (Valeria Solarino), i la seva desestabilitzadora trobada amb la bella, provocativa i misteriosa Micol (Laura Chiatti), amb la qual descobrirà una realitat fora del temps, suspesa entre personatges extravagants i temptacions irresistibles.\nMADURESA: En Fabio (Carlo Verdone), un prestigiós presentador de televisió, marit fidel des de fa 25 anys, es veu arrossegat per una trobada imprevista i fatal. La intrigant Eliana (Donatella Finocchiaro) no és qui diu ser. Un simple capritx es convertirà per a ell en una aventura tragicòmica: no serà gens fàcil lliurar-se d'ella!\nMÉS ENLLÀ: l'Adrian (Robert De Niro) és un professor nord-americà d'Història de l'Art que, des de fa uns anys, després d'haver-se divorciat de la seva dona, viu a Roma, una ciutat que sempre li ha agradat. Reservat i solitari, tracta amb poques persones, entre les quals es troba l'Augusto (Michele Placido), el porter del seu edifici. Potser és l'únic a qui li ha revelat el seu secret: 7 anys abans va sofrir una intervenció molt delicada de trasplantament de cor. La fulminant trobada amb la filla de l'Augusto, Viola (Monica Bellucci), alterarà la seva tranquil·la existència i el portarà a viure sensacions que portaven molt temps apaivagades i emocions que són noves per a ell...


Cultures del futur Archives - Atlas of the Future — Atlas of the Future\nProjectes sobre Cultures del futur\nEl col·lectiu d’arts juvenils quítxua de l’Equador\nEls joves dirigeixen l’espectacle a Cotacachi. Hi ha un conill, una princesa i un vaquer. Nois ballant en cercles,...\nLes nines negres importen\nAquestes nines superen les vendes de la Barbie a Nigèria. Les acolorides Queens of Africa ajuden les joves africanes a...\nEl joc de cartes de moda al Japó\nSkip Swanson, Takeshi Muranaka i Takeo Inamura\nEls objectius globals ens poden semblar massa ambiciosos per acomplir-los. Aquí és on entra en joc el 2030 SDGs Game,...


Garraf Dijous, 5 d'octubre de 2017 21:29 h\nACN Sitges.-El director del Sitges – Festival Internacional de Cinema Fantàstic de Catalunya, Ángel Sala, ha assegurat aquest dijous que en aquesta cinquantena edició del certamen es parlarà de cinema i de cultura. "La cultura ens fa grans, tolerants i ens permet dialogar i parlar", ja que "en aquest món i en aquest país necessitem parlar i el diàleg i comunicar-nos a través de la cultura". Sala ha manifestat que "el cinema fantàstic és la forma de cultura més tolerant que hi ha al món". Ha fet aquestes declaracions en la gala d'inauguració del certamen que celebra 50 anys i poc abans que William Friedkin, director d'un dels grans clàssics del cinema de terror 'El Exorcista', manifestés que creu "en la pau per Catalunya" i que "l'única resposta és una solució pacífica i el diàleg". Després de les intervencions, s'ha projectat el film inaugural 'La forma del agua' del director mexicà Guillermo del Toro.


Els conversos detinguts a l'operació 'Caront' confirmen que la Policia Nacional va delatar un mosso infiltrat al grup\nTanmateix, els tres primers investigats descarten formar cap cèl·lula jihadista\nper Redacció dimarts, 30 de gener 2018 - 18:12h | Actualitzat a 30/01/2018 18:18h\nEls presumptes terroristes detinguts l'any 2015 pels Mossos d'Esquadra | CatalunyaDiari.cat\nEls tres conversos a l'islam que van declarar aquest passat dilluns, 29 de gener, com a imputats al judici contra una cèl·lula jihadista desarticulada pels Mossos d'Esquadra l'any 2015 en l'operació 'Caront' han negat davant el tribunal que plantegessin atemptats a Catalunya i han confirmat la 'xivatada' policial per part del Cos Nacional de Policia que va ser denunciada pels Mossos.\nAixí ho ha assegurat un dels investigats, David Pórtoles Franco —alies Ibrahim—, el qual ha dit que agents del cos policial espanyol van posar en coneixement del grup que hi havia un infiltrat.\nPer la seva part, la Fiscalia sosté que el grup havia provat d'enviar combatents a Síria i planejava un atemptat a Catalunya, així com un segrest per recaptar diners.\nLa 'xivatada' del 7 de novembre del 2014\nAixí doncs, David Pórtoles ha assegurat que ell tenia coneixement de la presència d'un infiltrat al grup fruit de la delació de la Policia Nacional que va tenir lloc el 7 de novembre del 2014. Tot i saber qui era, Pórtoles afirma que ell no ho va dir a ningú per respecte a la mateixa investigació i des del convenciment que ell no havia infringit la llei.\nRecordem que els Mossos d'Esquadra van presentar una denúncia on acusaven dos agents de la Policia Nacional d'haver advertit la cèl·lula desarticulada que els Mossos els estaven seguint. No obstant, l'Audiència Nacional va arxivar la denúncia i, tot i reconèixer que havia existit aquesta «xivatada», sostenia que la investigació dels fets «no havia resultat perjudicada per l'actuació de persones alienes al procediment».\nEls altres dos investigats, Jacob Orellana —alies Yacoub— i Gonzalo Cabezas —alies Suleiman—, també han negat l'existència de cap cèl·lula ni que s'haguessin plantejat la possibilitat de fer atemptats a Catalunya.\nDe fet, Orellana ha apuntat que era el suposat infiltrat policial qui treia a col·locació de manera concorrent qüestions relacionades amb el terrorisme, unes acusacions que també han repetit els altres dos conversos.\nNo obstant, la Fiscalia contradiu el relat dels investigats, assegurant que entre els plans de la cèl·lula hi havia el de segrestar una persona, vestir-la de taronja i degollar-la davant de càmera. L'operació policial —liderada pels Mossos d'Esquadra— per desarticular la cèl·lula va acabar amb onze detinguts —un d'ells menor—, nou dels quals estan en presó preventiva.\nAdroctrinament, atemptar a l'Estat i segrest\nSegons la Fiscalia, el grup, que es feia dir 'Fraternitat Islàmica per a la Predicació de la Jihad', tenia com a finalitat adoctrinar i enviar joves a Síria i Iraq. Tanmateix, volia atemptar a l'Estat i havia fet fotogreafies a edificis com el Parlament, la comissaria dels Mossos d'Esquadra de la plaça d'Espanya i l'Hotel Arts de Barcelona. També planejava segrestar una directora d'una entitat financera per finançar la compra d'explosius i armes.\nPer aquests motius, la Fiscalia demana penes que van entre 7 i 19 anys de presó. El judici s'allargarà fins al març. I és que els Mossos d'Esuqadra van desarticular la cèl·lula el març del 2015 en una operació batejada amb el nom 'Caront'.\nSegons fonts policials, l'operaració tenia una estructura piramidal i els investigadors consideren que al capdavant de l'organitzacií hi havia Lahcen Z., Rida H i Antonio S. M. Aquest últim més conegut com 'Alí el perruquer', un ciutadà de Sabadell de nacionalitat espanyola convertit a l'islam.


Col·lecció de moments: Pensaments\nVull els meus pensaments,\ncom els de les flors,\nque no se'm barregin endins\nel groc i el morat.\nQue portin llum als ulls.\nEn planto llavors en mi\nperquè arrelin i creixin\nbells, com els pètals de colors.\nVull els pensaments com flors,\nben alliberats de males herbes.\nM. Roser 25 d’abril de 2016 a les 21:22\nSegur que aquests pensaments com flors que has anat sembrant, es convertiran en belles paraules i bells poemes...\nAl costat de casa n'hi ha moltes d'aquestes flors, són precioses.\nCarme Rosanas 25 d’abril de 2016 a les 23:18\nSón molt boniques aquestes flors i amb aquest nom que tenen sempre inspiradores.\nGlo.Bos.blog 25 d’abril de 2016 a les 21:43\nArreu floreixen els teus pensament i els teus poemes, jardinera de la llum!\nGràcies, m'afalagues, Glòria!!!\nxavier pujol 25 d’abril de 2016 a les 22:22\nAquestes flors són molt especials.\nPensament, en què penses?\nCarme Rosanas 25 d’abril de 2016 a les 23:19\nQuè deuen pensar els pensaments?\nEls escoltarem bé a veure si ens ho expliquen.\nrits 25 d’abril de 2016 a les 22:35\nTambé els vull! els necessito i intento nodrir-me dels pensaments més bells.\nCarme Rosanas 25 d’abril de 2016 a les 23:20\nNo hi ha com fer-ho amb convenciment i constància, rits. Tots els necessitem, els mes bells!\nnovesflors 25 d’abril de 2016 a les 22:50\nArrancar les males herbes és un treball constant.\nÉs un no parar... he, he, he... però també va una mica a temporades.\nAda 25 d’abril de 2016 a les 23:05\nQué bé et surten les aquarel.les! molt bonic el dibuix i també les teves paraules. Els teus pensaments són un tresor!\nCarme Rosanas 25 d’abril de 2016 a les 23:21\nAda, moltíssimes gràcies, bonica!\nJordi Dorca 26 d’abril de 2016 a les 17:42\nVinc del carrer Palerm\ni m'aturo aquí per collir més pensaments.\nCarme Rosanas 26 d’abril de 2016 a les 18:45\nVal la pena collir-ne, que siguin plens de llum.\nUnknown 26 d’abril de 2016 a les 20:15\nEls pensaments són preciosos tant els de l'aquarel·la com els teus. Jo vull un jardí ple de tots dos.\nCarme Rosanas 26 d’abril de 2016 a les 20:23\nGràcies, Mari, compartim desig de pensaments...\nsa lluna 27 d’abril de 2016 a les 18:01\nT'ha agraden com a mi, grocs i morats.\nUna altra aquarel·la preciosa per a la col·lecció.\nsa lluna 27 d’abril de 2016 a les 18:02\n* Ufff, t'agraden!\nlolita lagarto 27 d’abril de 2016 a les 19:15\npobretes herbes... també n'hi ha de bones i de males.., males deuen ser les que ens causen dolor no? :)\nen canvi la bellesa de les flors només fa mal per contrast..\nels pensaments potser són com l'herba n'hi ha de tota mena i et fan mal o no segons l'ús o la importància que els hi donem\nen tot cas que llisquin els pensaments...que facin visita de metge o millor de retallada!..:)\nCarme Rosanas 28 d’abril de 2016 a les 11:57\nLes males herbes, potser com una expressió, en el sentit que una planta de pensaments o de qualsevol altra cosa llueix més sola i polida que si li surten herbes de tota mena al seu voltant.\nA mi m'encanten les herbes, les herbes dels vorals dels camins, amb tota la seva varietat de formes. Però les arrenco si em creixen al test dels geranis.\nIncoherències del punt de vista personal o humà.\nDe pensaments si que n'hi ha que fan mal. Moltíssims. Tanta gent els hi fa massa cas i se'ls creu!!! Cada dia profesionalment i personalment lluito contra els pensaments que fan mal.\nbloggup 28 d’abril de 2016 a les 15:50\ni cada dia hi ha algú que amb tu apren una mica més a gestionar els pensaments i la vida...\nho sé del cert!:)\nbloggup 28 d’abril de 2016 a les 15:51\nCarme, bloggup sóc jo... que he entrat amb el perfil del Maxi!!:)\nbuenooooooo.. vull dir que sóc la lolita lagarto!\nCarme Rosanas 28 d’abril de 2016 a les 17:20\nPerfecte! Benvingut el perfil del Maxi i la lolita lagarto!!!\nHelena Bonals 30 d’abril de 2016 a les 21:14\nAi! Les males herbes són lliures!\nCarme Rosanas 30 d’abril de 2016 a les 22:59\nSí, però a vegades les controlem... Com els pensaments que fan mal, vénen sols (lliurement?) però si els controlem millor.\nBarbollaire 1 de maig de 2016 a les 10:22\nAra que, segurament, ja no passarà ningú per aquesta entrada...\nSempre em deixa bocabadat i embadalit tota la tendresa i dolçor amb la que reinterpretes les meves fotografies.\nSempre les millores. Li dones aquest toc "Carme", tant introspectiu. Tant potent.\nTant ple d'estimació.\nUn cop més, nineta dolça, gràcies per fixar-te en les meves fotos. Per triar-les.\nUn petó dolcíssim i agraït.\nCarme Rosanas 1 de maig de 2016 a les 20:44\nMoltes gràcies, barbo, per aquest comentari tant preciós i afalagador, per les teves fotos, per les teves flors que sempre m'inspiren...\nNo sé si són potents, els meus dibuixos, però si que estan fets amb estimació, per descomptat.\nUn petó de tornada, i una abraçada també.\nXeXu 10 de maig de 2016 a les 11:18\nQue n'és de difícil tenir els pensaments sense males herbes! És més, de vegades els pensaments són només males herbes, i no apareixen les flors per enlloc. Espero que te'n surtis (sortissis) amb el desig.\nCarme Rosanas 10 de maig de 2016 a les 12:39\nGràcies pels bons desitjos... Crec que sí que me'n surto cada vegada amb més facilitat. És una feina que no s'acaba mai, però que dóna bons fruits.\nLa porta del sol i la lluna, als safaretjos de Cef...


Gats sibarites | Affinity Petcare\nEls nostres gats són molt exigents amb el menjar, per això hem d'oferir-los una alimentació que els agradi i, alhora, els aporti tot allò que necessiten.\nDe la mateixa manera que el gat té cura de la higiene, també és molt exigent amb el seu menjar i el rebutjarà si no és net, a bona temperatura i, per descomptat, en bon estat. Si de cop, per exemple, es canvia de producte, pot ser que el gat no vulgui provar l'aliment nou i, fins i tot, rebutgi el seu pinso habitual si, per alguna raó, se'n cansa. A més, el gat no menja allò que sigui més saludable, només el menjar que li agradi. Per això, necessita que el seu amo li controli la dieta.\nHi ha diverses opcions per alimentar el nostre felí i, segons les circumstàncies, es poden complementar. No s'alimenta de la mateixa manera un gat que surt a caçar que un que és més sedentari o un que complementa la seva dieta amb aliments que prepara el seu amo. El nostre gat agrairà una dieta variada però completa.\nÉs força difícil proporcionar-li una dieta casolana equilibrada però com a complement del menjar per a gats és perfecte. Pots donar-li embotit, carn o peix, cuit o rostit, acompanyat de vegetals, arròs o pasta. S'ha d'anar amb compte, però, amb les sobres: és possible que no només no estiguis oferint els nutrients saludables sinó que, a més, l'engreixis i això li acabi passant factura.\nEl millor és escollir un aliment ben preparat per oferir al teu gat tots els nutrients adequats. Aquests productes són fruit de l'I+D per crear aliments específics per a cada tipus de gat, d'aquesta manera, en una botiga especialitzada podràs escollir entre una àmplia gamma de productes. Hi ha tres tipus de menjar per a gats i els tres tenen el mateix valor nutritiu.\nEl menjar sec és el més comú i sol ser el més complet, tot i que necessita que al costat del plat amb el menjar hi hagi un bon bol d'aigua. A més, hi ha una característica del menjar sec que sol passar desapercebuda: la seva textura cruixent facilita l'eliminació de la tosca dental.\nLa varietat semiseca conté entre un 20% i un 40% d'aigua i ofereix, de la mateixa manera que els altres dos tipus, un gran ventall de possibilitats, tot i que no sol ser la que més desitja el gat.\nEl menjar humit ve enllaunat. Gelatinós i gustós pot ser un bon premi per al gatet però no convé basar la dieta en aquest tipus de presentació ja que la femta i l'alè del gat faran més olor. Tant en paté com al natural, la varietat és extensa i, evidentment, només es troben aliments humits basats en carn o peix.\nSi el teu gat no és sedentari i surt a l'exterior, és possible que ell mateix complementi la dieta caçant ratolins o altres animals petits que li proporcionin les proteïnes, minerals i vitamines bàsiques de la seva dieta. Tot i això, és important que aportis tot allò que el veterinari cregui que el seu organisme pugui trobar a faltar. A més a més, les plantes també formen part de la dieta felina ja que serveixen per 'purgar', és a dir, els indueix el vòmit, que en aquest cas és bo.\nEn conclusió, és molt important saber quins aliments hem de donar al nostre gat perquè pugui desenvolupar la seva activitat física sense cap problema i gaudeixi alimentant-se com un bon sibarita.\nAlimentació felina: Que bé que menja el meu gat!\nSempre s'ha considerat que el gat és un animal molt exigent amb la seva alimentació. No menja qualsevol cosa,...\nGats, la seva alimentació i els capricis\nL'educació que donis al teu gat des de petit marcarà el seu comportament per a la resta de la seva vida. Per això, és...


Impagaments, bars i terrasses a la Llagosta - somlaLlagosta\nImpagaments, bars i terrasses a la Llagosta\nEs denega la llicència a set establiments del municipi, el 10% dels bars de la Llagosta\nDivendres, 29 de març de 2019 | 12:00h\nArriba el bon temps, i amb l'augment de les temperatures les terrasses dels bars s'omplen. Són molts els establiments que demanen aleshores la seva llicència per poder posar taules i cadires al carrer.\nÉs per aquest motiu que no deixa de ser sorprenent que durant la passada junta de Govern de la Llagosta, es decidís denegar la llicència de terrassa a set establiments del municipi. "Que en un poble amb 90 bars al voltant d'un 10% se'ls denegui la llicència és d'allò més normal", afirmen des de l'Ajuntament. "Es tracta de bars que no paguen i quan arriba el bon temps corren a posar els seus comptes en regla", afegeixen.\nDes d'un dels bars afectats ubicat a l'Avinguda de l'Onze de Setembre, la versió es ben diferent. "Hi ha un descontrol absolut per part de l'Ajuntament en el pagament de l'impost de terrasses", afirma el propietari. "Jo ja havia pagat i em van venir a reclamar... vaig anar a l'Ajuntament i em van donar a la raó", assevera. En el seu cas paga 380 euros en total per tenir quatre taules al carrer durant sis mesos.\nEn un altre cas a la plaça Anna Frank situen en 3.000 euros la quantitat que paguen per tenir servei a l'exterior. "És un preu massa elevat", consideren.\nSegons l'ordenança municipal per cada metre quadrat de via pública ocupat es paguen 6 euros mensuals, sempre que el pagament sigui anual. Si el pagament és mensual són 8 euros.


El Centre del Carme encén les Falles amb música i espectacle de llums durant quatre dies - EN VALENCIÀ - El Turista Digital - Opennemas newspapers - CMS periodico digital - Online service for digital newspapers\n- Del 14 al 17 de març, el Centre del Carme activarà els seus monuments fallers emmarcats dins del circuit de falles experimentals de València\n- El Centre del Carme culmina la seua falla participativa convertida en un museu efímer, amb una col·lecció dels 400 retrats de les persones que hi han deixat la seua empremta\n- La falla '3D GRAFFITI', dissenyada per PichiAvo, es cremarà junt amb la falla de l'Ajuntament el pròxim 19 de març\n| AGENCIAS 12 de Marzo de 2019 (12:21 h.)\nTAGS: VALÈNCIA CENTRE DEL CARME\nEl Centre del Carme Cultura Contemporània s'uneix per tercer any consecutiu a la festa de les Falles, amb dos monuments que s'inclouen dins del circuit de falles experimentals. Igual que en els dos anys anteriors, però en aquesta ocasió durant quatre dies, del 14 al 17 de març, es procedirà a l'encesa de les falles amb el títol 'Wai encén el CCCC', un esdeveniment patrocinat per Cervezas Wai.\nCom a centre dedicat a les manifestacions més innovadores en l'àmbit de l'experimentació artística, el Centre del Carme oferirà un espectacle audiovisual, en el qual la llum i la música es fonen per a generar noves experiències sonores. Tot això de la mà d'Audioprobe, empresa valenciana que s'han encarregat durant diversos anys de la Crida de les Falles. Les creacions del conjunt Amores Grup de Percussió serviran com a base per a aquest espectacle, al qual li seguirà una festa amenitzada per la música de diversos DJ valencians com José Coll o Vicente Buitrón, entre d'altres.\nAmb aquest espectacle culminarà un procés en què han participat més de 400 escolars, en la falla 'MUSEV.M', que acull el claustre gòtic, i la falla '3D GRAFFITI', feta per l'alumnat del Centre d'Educació Especial Ruiz Jiménez de València, amb disseny de PichiAvo.\nAquest dijous les 19.00 hores començarà la festa que tindrà les actuacions de diversos DJ al claustre renaixentista junt amb la instal·lació '3D GRAFFITI'. Al claustre gòtic, el monument participatiu 'MUSEV.M' convida el públic a gaudir de l'espectacle de llum i so en diferents torns cada dia (20.30, 21.00, 21.30 i 22.00 hores).\nEl director del Centre del Carme, José Luis Pérez Pont, ha assenyalat que "aquest és el tercer any que fem una acció d'aquestes característiques, creant sinergies amb l'art faller en diàleg amb els nous llenguatges contemporanis", i ha afegit que "les falles experimentals del Centre del Carme són un homenatge a aquesta tradició valenciana i demostren el treball cooperatiu entre les institucions culturals, els artistes contemporanis i l'educació, tot això amb el fil conductor de les Falles".\n'MVSEV.M' fa referència als orígens del museu i de les Falles. La falla ha anat adquirint diferents formes i volums a mesura que els xics i xiques han anat transformant-la, així fins a crear una gran cúpula, per a convidar el públic a entrar i gaudir d'aquesta. Per dins la instal·lació estarà il·luminada per a observar els 400 retrats dels seus protagonistes que constitueixen la col·lecció d'aquest museu efímer, construït entre tots.\nEl Centre del Carme presenta la seua falla infantil '3D GRAFFITI' amb disseny de PichiAvo i elaborada per l'alumnat del Centre d'Educació Especial Ruiz Jiménez de València, per mitjà del seu Programa de formació i qualificació bàsica d'artista faller (PFCB).\n'3D GRAFFITI', elaborada amb materials tradicionals, està feta per a ser llegida, seguint el patró que caracteritza l'estil de PichiAvo, traslladat a format volumètric. La falla està formada per set rètols amb les paraules "Falles", "Cremà", "Festa", "Urban", "Street", "Flama" i "Inclusión", aquesta última a proposta dels estudiants.\nLa falla s'integra dins del projecte d'exposició 'EVREKA', que PichiAvo presenta al Centre del Carme amb la col·laboració de l'Ajuntament de València i del Consorci de Museus. '3D GRAFFITI' es vincula així mateix amb la falla municipal d'enguany, dissenyada també pel duo de grafiters valencians, junt amb els artistes fallers Latorre i Sanz. Precisament per aquesta vinculació, '3D GRAFFITI' es cremarà junt amb la falla municipal el pròxim 19 de març.\nEl 19 de març desapareixerà també la seua intervenció al claustre renaixentista, amb l'objectiu de crear un paral·lelisme entre el caràcter efímer de les falles i de l'art urbà.\nLa seua exposició a la Sala Refectori, mostra del seu particular estil 'urban mythology', es podrà visitar al Centre del Carme fins al 5 de maig.


CASE Coordinador activitats extraescolars: de febrer 2014\nConèixer millor com vivien els romans practicant amb les fones\nEls alumnes de 2n d'ESO estan preparant la seva estada de crèdit de síntesi a Empúries, i ho estan fent de la mà dels jocs i les diversions. Aquests dies han estat aprenent a fer fones i practicant difernets jocs amb elles. Recordem que els habitants que poblaven Catalunya fa més de 2.000 anys dominaven aquesta tècnica de caça i defensa molt important per a la seva supervivència i protecció, era la fona. A la Ribera d’Ebre eren coneguts els ilercavons per ser ben destres amb aquesta arma, havent estat enrolats en els exèrcits romans per les seves qualitats tant en llançament com en punteria.\nEtiquetes de comentaris: CS Empúries, Jocs tradicionals\nConèixer l'època romana a través dels jocs\nEls alumnes de 2n d'ESO estan preparant el crèdit de síntesi que faran a l'abril a l'Escala. L'objectiu és conèixer com vivíem fa més de 2.000 anys, i ho fan a través del coneixement i la posada en pràctica dels jocs de l'època.\nPublicat per Biel Pubill a 13:07 Cap comentari:\nEtiquetes de comentaris: Crèdit síntesi 2n ESO, CS Empúries, Jocs tradicionals\nLa Teresa Castelló presenta La dona pagesa...\nM. Teresa Castelló Bou és l’autora d’aquesta publicació que ve a omplir un buit en els estudis d’antropologia a les Terres de l’Ebre. Molts de vosaltres la recordareu perquè ha estat professora i companya de l’institut Flix.\nLa Teresa, sense ser nascuda aquí, és una més de nosaltres. És membre del Centre d’Estudis de la Ribera d’Ebre, i té entre mans projectes com la catalogació de construccions de pedra seca, o ha publicat juntament amb l’Anna Figueras el treball “Licors tradicionals, aiguardents i vins generosos” a la Ribera d’Ebre, el Priorat i la Terra Alta. A més, no podem passar per alt la seva dedicació a la docència no sols a Flix, també a Garcia, Ascó, i ara mateix, a l’escola de Tivissa. Aquest interès i aquesta curiositat que mostra per les coses que l’envolten els podem descobrir en el seu nou llibre.\nLa tasca del mestre, no sempre fàcil, però sempre agraïda, és acompanyar en el camí de l’aprenentatge. En certa mesura, en els treballs en els quals ha participat la Teresa, també fa una feina d’acompanyament. En aquest cas, ens acompanya en un camí per conèixer-nos més a nosaltres mateixos, a partir d’aspectes antropològics que van, per exemple des de les construccions de pedra en sec, a la figura de la dona pagesa, que és el que ens ha convocat avui aquí.\nUn llibre on amb un títol ben explícit ens avança que tracta sobre la dona pagesa a les Terres de l’Ebre en els anys de la postguerra (anys 40, 50 i 60 del segle XX).\nSi fem un cop d’ull als llibres d’història i en fem un buidatge, comprovarem que normalment els esdeveniments històrics estan protagonitzats per personatges masculins –com si les dones fossin invisibles-.\nA més, molts dels fets històrics tenen lloc en ciutats (normalment perquè són el centre del poder) o bé de les grans concentracions urbanes davant de llocs de tradició rural o pagesa. Si més o menys acceptem aquesta premissa, podem dir que la Teresa ens ha regalat un estudi que precisament ve a posar en solfa tot això i reivindica la figura de la dona, reivindica les classes populars, i reivindica unes comarques de tradició rural, com són les que protagonitzen aquest estudi.\nAixí que podem afirmar que el llibre posa en primer pla uns àmbits (dones, pagesia, Ebre) en què la història més “oficial” hi ha passat de puntetes, o potser la visió que se li ha donat no ha estat prou equilibrada.\nAquest llibre és “el relat d’un món que deixem enrere”, o potser ja podem dir “que hem deixat enrere”. LA Teresa ha estat capaç d’enfilar un seguit d’històries personals que totes elles, conformen la nostra pròpia història. I ho ha pogut recollir a partir de testimonis i de vivències en primera persona. Són les últimes que han estat protagonistes d’unes formes de vida i de treball que ja són el passat. Aquest és un altre dels valors del llibre: un estudi que dóna veu a una última generació de casa nostra, que de ben segur molts de nosaltres hi podem posar cara i ulls a partir de les mares, iaies, ties o veïnes que han protagonitzat aquestes històries de vida.\nSi parlem de l’estructura del llibre i de la finalitat del llibre direm que La dona pagesa, de la guerra civil als anys 60 a les Terres de l’Ebre és, abans de res, una invitació a rememorar el nostre passat més proper, i a rescabalar de l’anonimat i de l’oblit el paper de la dona, si més no en el curs de la història més propera, sotmeses per imperatiu cultural a un protagonisme secundari, submises a tot i a tothom, però que han estat el pal de paller dels nuclis familiars.\nAquesta idea és molt present i ens acompanya en tota l’obra. És a dir, la consciència de l’autora de l’assignació cultural de rols. Així ho trobem a les primeres pàgines:\nLes diferències de sexe es refereixen a les diferències biològiques entre homes i dones, però les diferències de gènere es fonamenten en la construcció cultural que va forjant cada societat.\nEl llibre, a partir de les vivències, els records i els comentaris de les dones entrevistades, dibuixa el paisatge d’allò que eren les formes de vida tradicionals en el període comprès entre els anys 40 i els 60, repassant el què per a moltes generacions de joves avui els semblarà un anecdotari, i descrivint el lent però progressiu declivi d’un temps, i apuntant els profunds canvis i transformacions que es van viure.\nEl llibre, trenat a partir de les entrevistes realitzades, té una lectura distesa, àgil i atractiva a la qual no hi manca el rigor i la coherència. Enganxa al lector doncs el tracte que en fa de les fonts orals a través de les transcripcions mostra la sensibilitat, el respecte i l’empatia de la Teresa davant la informant.\nSi bé el llibre s’estructura en 6 apartats o capítols, podem acabar agrupant el contingut en els següents títols:\n1.- De la dedicatòria a la presentació. És únicament en aquestes primeres pàgines on l’autora es permet arraconar momentàniament el paper d’historiadora o antropòloga, per expressar obertament i desinhibida els sentiments i motivacions que l’han dut a fer la recerca. En aquest sentit ens quedem amb la dedicatòria, que esdevé tota una declaració d’intencions.\nA la meva mare i a les meves dues àvies, tres dones pageses que han dedicat les seves vides amb molta força, treball i amor a les feines de la masia i a tenir cura de tota la família.\nVindica el paper de la dona com a pal de paller de la unitat familiar. Aquest és l’eix al voltant del qual es vertebra el discurs del llibre i que es va bastint amb la recerca de les informants.\n2.- Esfera familiar i social de les dones a pagès. En aquest apartat Teresa dibuixa a la perfecció el procés d’adoctrinament i de repartiment de rols i tasques que, des de petita, rebia la nena pagesa. A redós de les àvies i la mare, aprenia de menuda quines eren les funcions i normes de conducta que hauria de seguir i perpetuar. L’escola, separada per sexes, i l’església, amb tots els rituals de pas (bateigs, comunions, casaments...), dictaven la moral a seguir. El model era ser submisa, pietosa, amant de la llar i de la família. Era així com s’inculcaven les diferències de gènere.\nValguin per il·lustrar aquestes idees els següents paràgrafs:\nA partir del dia que vam enterrar a la meua mare, quan jo tenia 14 anys, vai anar vestida de negre durant tres anys i durant tot un any amb mocador del cap negre per anar al defora i per estar per casa.\nTeresa també es pregunta per l’esbarjo d’aquelles dones. Aquest es limitava força als diumenges, les festes majors, els aplecs i les romeries.\nLa joventut anava al ball o al cine (...) esperàvem lo diumenge amb aquell deliri! Era molt maco. Allí se concentrava tot lo poble, nois i noies. Les mares anaven a acompanyar les filles...\nUna dona sola al bar, mai de la vida! M’ha costat molt entrar sola en un bar. És una cosa que te queda. Ara no, si vaig fora, vaig a fer el talladet o el que em convingui, però m’ha costat molt.\nJo era joveneta, i me’n recordo de la primera noia que vaig veure amb pantalons.\nLa resta de la setmana la dona pagesa tenia cura de les tasques domèstiques, es preocupava de la cuina, la roba, el bestiar petit, la feina al camp... I Teresa sentencia: les dones havien de demostrar ser treballadores, estalviadores i sacrificades!\n3.- Les feines casolanes. Totes les tasques casolanes eren absolutament terreny de les dones. Entre aquestes: Tenir cura de la llar -dels avis i fills-, cuinar, preparar conserves –en aquest punt incideix en la importància de la matança del porc-, anar a buscar aigua al riu o a la font, cosir, apedaçar, fer labors, agranar, pastar pa, tenir cura del corral, fer bugada...\nAls rentadors hi sortia tot. Hi havia cada crítica i cada cosa segons qui trobaves! Allí sortia tot el poble. S’hi feia safareig. Principalment després de la festa major quan venia l’orquestra, allà se comentava qui havia ballat amb qui, que si una parella se n’havia anat cap a un racó...\n4.- Les feines del camp. Trobem tot un llistat, perfectament il·lustrat, de les activitats que duia la dona pagesa al camp. Entre d’altres ens parla de:\nEl cultiu de la vinya i la verema: ensofrar, espampar, tallar el raïm.\nla sega (amb totes les activitats que comportava: segar, garbellar, preparar el menjar...)\nL’oliva: plegar aulives\nL’ametlla: picar–les, recollir-les, treure les clofolles...\nAltres activitats: anar a la garrofa, a l’avellana, anar a servir, encaixar fruita, fer objectes amb margalló...\nAmb La dona pagesa, de la guerra civil als anys 60 a les Terres de l’Ebre, Teresa ens acompanya en el camí de l’aprenentatge i, va a més, ens invita a fer recerca, a indagar en les nostres pròpies històries personals, a interessar-nos per les microhistòries, i és així com descobrim la vessant més pedagògica de la Teresa qui, a partir de les fonts orals, ha sabut retratar succintament, amb rigor i coherència, un temps que l’aculturació d’un règim va tenir bona cura de traçar, i que la histografia més recent, inexplicablement, ha menystingut.\nPer tant, us invitem a que llegiu i rellegiu aquest deliciós text, ple d’anècdotes i bocins de vida, perquè amb ell no sols ens ajuda a recuperar la desmemoria, sinó que també emplaça la dona pagesa en el món de la història amb un llibre que, al nostre entendre, omple un buit historiogràfic i antropològic si més no a les Terres de l’Ebre, i de segur que serà llibre de referència, de consulta, per a noves recerques.\nL'institut de Flix treballa en un projecte compartir amb el CdA d'Empúries\nPer a preparar l’estada al Camp d’aprenentatge d’Empúries des de l’àrea d’educació física de l'institut de Flix ens endinsarem a conèixer quins eren els jocs i les diversions dels nens i nenes que van viure a Empúries a l’època romana, i també coneixerem alguns jocs dels joves i adults que han arribat als nostres dies.\nAquest crèdit, que ja vam encetar el curs 2011-2012, és possible gràcies al Projecte compartit que fa el nostre institut amb el Camp d'aprenentatge d'Empúries.\nAixí, disposem del bloc d'educació física de 2n d'ESO on hi ha 13 entrades que porten el nom de A què jugaven els nens i nenes d'Empúries fa 2.000 anys?. El treball l'encetem ara i l'anirem preparant reflexivament per a poder fer més profitosa la nostra estada a Empúries.\nSi us interessa més el tema podeu ampliar-lo amb aquest llistat bibliogràfic:\nPublicat per Biel Pubill a 12:45 Cap comentari:\nConèixer millor com vivien els romans practicant a...\nL'institut de Flix treballa en un projecte compart...


Finalitza la 6a edició de l'Art Camp amb l'obertura de l'exposició de les obres dels artistes\nOrdino ha clausurat, aquest divendres al migdia, el 6è Art Camp, que durant onze dies ha aplegat 25 artistes d'arreu del món, els quals han treballat sota el títol 'Colors per al planeta'. Ara, les seves obres romandran exposades fins el 29 de juliol a la sala la Buna, que ha estat el centre creatiu. Aquesta aventura artística va començar fa deu anys i, a dia d'avui, ja és un projecte consolidat. Que hagi reunit participants de quatre continents és una prova més «del tarannà internacional que té aquesta mostra», ha dit el conseller d'Administració, Comunicació, Comerç i Dinamització del comú d'Ordino, Xavier Herver, que ha donat per fet que hi haurà una setena edició el 2020. Herver ha destacat el treball «ferm» de l'organització i ha manifestat que per la parròquia ordinenca «és un motiu de satisfacció poder tenir a casa nostra aquest plec d'artistes», fent la seva feina i, alhora, gaudint de l'entorn.\nL'acte de cloenda ha comptat amb l'assistència del cap de Govern, Toni Martí; la ministra d'Afers Exteriors, Maria Ubach; la ministra de Cultura, Joventut i Esports, Olga Gelabert, i el ministre d'Educació i Ensenyament Superior, Eric Jover. En el seu discurs, Ubach ha volgut recordar que l'essència de l'Art Camp és promoure el diàleg intercultural entre artistes de diferents països i compartir els valors de la pau i l'amistat. A més, s'ha mostrat orgullosa que Andorra els ofereixi nous elements i presentacions sobre mediació de drets humans i comunicació positiva i ha desitjat que els joves creadors puguin esdevenir ambaixadors del Principat, quan tornin als seus països d'origen i expliquin el que és aquest petit país. «És una molt bona oportunitat per entendre millor les institucions andorranes», ha assegurat. Per últim, la ministra d'Afers Exteriors ha manifestat que els treballs realitzats a Ordino s'exposaran a la seu de la Unesco l'any vinent i, amb una mica de sort, també a altres indrets del planeta.\nEls artistes, en el seu últim dia d'Art Camp, també han estat acompanyats pel president de la Comissió nacional andorrana per a la Unesco, Josep Dallarès, i l'artista de la Unesco per la Pau i padrina de l'Art Camp, Hedva Ser. Aquesta última s'ha mostrat molt contenta d'haver pogut apadrinar el projecte, del qual ha dit que és una iniciativa «única» i «un veritable laboratori per a la pau». En definitiva, «una passarel·la d'esperança d'entesa per a l'amistat entre els pobles», ha afegit. Hedva Ser també ha ressaltat que els fruits de la trobada es puguin veure, després, en exposicions a llocs emblemàtics com la seu de la ONU a Nova York i Ginebra o el Parlament Europeu.\nPer tancar els parlaments, quatre artistes han llegit el manifest de l'Art Camp 2018, 'Colors per al planeta', a través del qual s'uneixen als 17 objectius de Desenvolupament Sostenible promoguts per les Nacions Unides pel període 2015-2030 i al conveni de les Expressions Culturals. El text referma que els joves creadors «utilitzarem la nostra imaginació per trobar el millor camí per apropar les nostres cultures, preservant la diversitat i millorant la condició humana», a més de demanar-los que procurin tenir «un paper clau en la construcció d'un món sostenible per a les generacions futures». Aquest dissabte, els participants tornaran cap als seus països d'origen amb la maleta ben plena de vivències, ja que, a banda de pintar, també han realitzat diverses activitats de lleure.\nArtículo anteriorEl Ibex cierra una semana de estabilidad con una caída del 0,1%\nArtículo siguienteUn montañero perdido es encontrado en el Himalaya por un dron


Centenars de persones observant davant la seu d’Òmnium la intervenció de Jordi Sànchez. MANOLO GARCIA\nBarcelonaHi ha imatges que formen part de l’imaginari col·lectiu d’un país i que mai s’esborraran. La cara de l’escriptora Bel Olid rememorant l’actuació policial a l’Institut Pau Claris de Barcelona l’1-O explicava la significació d’aquella seqüència. Al seu costat, la cupaire Mireia Boya també s’estremia recordant la brutalitat policial. Unes files més enrere, l’actor Joel Joan ho contemplava seriós. Al seu voltant, rostres compungits i alguns ulls que es van humitejar mentre miraven emmudits i horroritzats el vídeo que l’advocat Jordi Pina va fer emetre al Tribunal Suprem mentre interrogava Jordi Sànchez.\nJudici presos polítics Òmnium Cultural


CosmoCaixa es transformarà en una nau espacial per viatjar a Mart\ndijous 25 d’octubre 2018\nSembla que ja ho tenim. Totes les previsions a llarguíssim termini d'arribar a Mart s'extingeixen aquest dissabte al CosmoCaixa. Oblideu-vos de naus claustrofòbiques, carregades de gravetat i conduïdes per quatre gats perquè el que es viurà en el BCN Spiracy no té precedents i conduirà a 200 persones al planeta roig.\nImaginació al poder i conspiracions que no faltin però del que us estem parlant és d'un simulacre immersiu que dirigirà el físic Miquel Sureda aquest dissabte dins de la programació del BCN Spiracy. Amb l'ajuda d'aquest expert en missions espacials, la nau MARS 2018 es llançarà a l'espai i només la ciència i l'enginy dels seus passatgers aconseguiran superar els obstacles que s'aniran trobant pel camí.\nDes de tempestes solars, passant per perilloses radiacions o col·lisions indesitjables, la nau ha d'aconseguir portar aquests valents astronautes al planeta vermell. En aquest cas, però, ni els botons ni la tecnologia resoldran els problemes, només el treball en equip i la capacitat col·lectiva de trobar solucions. A tall de joc de rol, Miquel Sureda encapçalarà el dissabte 27 d'octubre a les 18.20 h l'experiment immersiu 'Mars 2018: L'alba d'una nova era'.\nDurant tot el dia, els impulsors del BCN Spiracy, han programat desenes de xerrades, tallers i taules rodones en el que ja és un dels esdeveniments estatals més importants sobre divulgació científica. Amb l'objectiu d'explicar de forma senzilla i assequible la ciència, el programa arriba, un any més, ple de conferències que ens poden parlar de contaminació a través de les cançons de Disney o monòlegs d'humor per desxifrar les matemàtiques de la vida.\nNO T'HO PERDIS: Plans per aquest cap de setmana a Barcelona


Vesprades lúdiques de Juny | ampallomadelmas\nVesprades lúdiques de Juny\nPublicat el 14/05/2019 per ampallomadelmas\nBenvolgudes famílies, en col·laboració amb l’escola Lloma del Mas i Blanc i Negre animació, l’AMPA ofereix el servei de les vesprades lúdiques de juny i setembre. Al mes de juny, començarà dilluns 3 de juny i finalitzarà dijous 20 de juny.\nAmb aquest servei volem ajudar-vos a conciliar la vida laboral amb els horaris escolars, organitzant activitats lúdiques des de les 15:00 fins les 17:00. Com a novetat, aquest any teniu opció de dos horaris diferents, segons les necessitats de les famílies. Podeu inscriure’s fins al 25 de maig al següent formulari.\nTambé teniu l’opció de gaudir d’aquest servei de manera puntual, al preu de 8€/dia. En aquest cas, cal que envieu un correu a l’adreça electrònica acatalan@blancinegreanimacio.com, i avisar per agenda a la tutora/tutor de la vostra filla o el vostre fill.\nL'entrada va ser publicada el Miscel·lània per ampallomadelmas. Guarda l'enllaç permanent.


Simón no ve necesario administrar una tercera dosis "en general"\nL'epidemiòleg considera que és millor destinar les noves vacunes a països subdesenvolupats i posa en dubte la vacunació infantil pels efectes secundaris\nLa tercera dosi contra el coronavirus administrada a nivell “general” podria no arribar a Espanya. El director del Centre de Coordinació d’Alertes i Emergències Sanitàries, Fernando Simón, ha admès que no la veu necessària. A més, aquest ha assenyalat que “és millor donar-les a països del tercer món”.\nAixí ho ha revelat aquest matí a Saragossa on ha participat en les Jornades de delegats de Riscos laborals d’UGT Aragó. Durant l’acte, ha explicat que tot apunta al fet que la immunitat de pacients covid “dura anys”. Per això, considera que la dosi de reforç és innecessària.\nNo obstant això, Simón ha exclòs del seu discurs als “inmunocomprometidos, ja que generen menys immunitat tant amb virus com amb vacuna”; i als majors per la “senescencia del sistema immune, que podria fer menys efectiva en ells les vacunes, i es reforça amb aqueixa tercera dosi”.\nEl director del Centre d’Alertes i Emergències Sanitàries ha recordat que per a vacunar a tot el planeta es necessiten al voltant de 15.000 milions de dosis i “és impossible fabricar tantes”. Per això, ha admès que és millor destinar les terceres dosis a països subdesenvolupats amb baixos índexs de vacunació que usar-les en aquells en els quals la majoria estan ja immunitzats.\nSIMÓN ADMITE QUE “EXISTEIXEN DUBTES” SOBRE LA VACUNACIÓ INFANTIL\nSimón ha aprofitat la seua intervenció per a parlar de la vacunació infantil i és que els Estats Units ja ha autoritzat administrar la vacuna anticovid en xiquets de 5 a 11 anys. No obstant això, l’epidemiòleg ha assenyalat que encara “existeixen dubtes” d’iniciar aquest procés.\nFernando Simón ha assegurat que als xiquets “els afecta molt poc la malaltia” i per tant existeixen reticències a sotmetre’ls a possibles efectes secundaris causats pel fàrmac encara que siguen mínims.\nFernando Simón en les Jornades de delegats de Riscos laborals d’UGT Aragó.\nAixí mateix, ha afirmat que la letalidad per coronavirus és de 2 morts cada 10.000 habitants adults; en el cas dels xiquets és de 3 de cada 100.000. Per això ha defensat que els riscos per als menors són molt més baixos en cas de contraure la COVID-19.\nPer a fer el pas a la vacunació infantil ha explicat que seria pensant en el punt de vista col·lectiu i no individual. Les dosis s’administrarien per a “reduir la transmissibilitat en la societat”.\nEL CORONAVIRUS DONARÀ PAS A NOVES PANDÈMIES\nRespecte a l’evolució de la pandèmia, l’epidemiòleg ha explicat que la primera ona va afectar els més majors; la segona es va dirigir als treballadors; la cinquena als joves; i el repunt actual ha passat a ser “una malaltia més de xiquets”.\nSimón ha pronosticat que es viuran “noves pandèmies” i caldrà “aprendre quasi des de zero” en cadascuna d’elles. Per a evitar futures crisis amb la del coronavirus, el director del Centre d’Emergències ha advocat per transformar el sistema sanitari per a “respondre a l’uníson”.\nFinalment, l’epidemiòleg ha alertat de quin podria ser el nou risc de la pandèmia. Segons aquest “el pitjor seria que arribara una variant nova que creara alta transmissió”. En cas de no succeir, considera que Espanya estarà fora de risc per l’alta taxa de vacuanción.


La PAH Cerdanyola-Ripollet demana la suspensió dels lloguers\nUn bloc de pisos de Cerdanyola. FOTO: Mónica García\nLa PAH ha posat en marxa la campanya #SuspensiónAlquileresYA\nper Redacció 26 de març de 2020 10:57\nLa Plataforma d'Afectats per la Hipoteca (PAH) de Cerdanyola del Vallès i Ripollet exigeix la suspensió dels lloguers "dins la campanya de Pla de xoc social". Diferents plataformes i agrupacions de defensa del dret de l'habitatge han reprès la campanya #SuspensiónAlquileresYA i han iniciat una recollida de casos que no puguin fer front al pagament del lloguer.\n"Són moltes les famílies que per la crisi econòmica derivada pel corona virus no podrà fer front al pagament del seu lloguer", destaquen des de la PAH. Per aquest motiu, "des dels diferents agents pel dret a l'habitatge digne hem decidit, de cara el consell de ministres que se celebrarà, exigir la suspensió del pagament del lloguer i organitzar la resposta recollint els casos que es troben en aquesta situació per tal d'informar-los dels seus drets i lluitar col·lectivament".\nDes de la PAH indiquen que ja s'han recollit 1.000 casos a Catalunya a través del web suspensionsalquileres.org.\nLes plataformes i agrupacions que impulsen la campanya són: PAH's Catalanes, Sindicat de Llogateres de Catalunya, Observatori d'Habitatge i Turisme del Clot Camp de l'Arpa, Sindicat d'Habitatge de la Verneda i la Pau, Sindicat d'Habitatge del Raval, Sindicat d'Habitatge de la Barceloneta, Sindicat de Barri del Poble Sec, Sindicat Habitatge de Gràcia, Sindicat d'Habitatge de l'Eixample Dret, Grup Habitatge Sants, Xarxa d'Habitatge del Masnou, Sindicat d'Habitatge del Casc Antic, Resistim al Gòtic, Sindicat d'Habitatge Sagrera, Xarxa d'Habitatge del Baix Maresme, Sindicat d'Habitatge de Vallcarca i 500/20.


CEIP CARLES SALVADOR: INFORMACIÓ A LES FAMÍLIES (16 de març).\nINFORMACIÓ A LES FAMÍLIES (16 de març).\nArran del tancament indefinit de les escoles, i seguint les instruccions dictades per l’Administració educativa, el centre està organitzant la resposta educativa a esta situació perquè l’alumnat, en la mesura del possible, mantinga l’activitat en els seus domicilis, de forma telemàtica. Com que la situació és nova per a tots i totes, anirem decidint les mesures i propostes que implantem. Estes són les primeres instruccions que volem fer-vos arribar:\nEl calendari escolar no ha patit cap alteració per la suspensió de classes: els dies lectius són els mateixos. A la ciutat de València, la setmana del 16 al 22 de març l’alumnat està de vacances escolars (Falles). No correspon, per tant, enviar tasques, més enllà del que sempre proposem quan arriben vacances (lectura, repàs, etc.).\nA partir del dilluns, 23 de març, l’alumnat hauria d’intentar respectar una rutina diària amb alternança de moments de treball i de descans, tal com fa en l’escola. És molt important en estos moments transmetre valors d’autonomia, responsabilitat i solidaritat.\nSegons les diferents plataformes i mitjans de comunicació i intercanvi amb què comptem o que vaja implementant l’Administració, a partir del dilluns, dia 23, el professorat concretarà en cada grup quins seran els procediments i la dinàmica de les classes virtuals, l’enviament de materials, l’assignació de tasques, la realització de consultes i la resolució de dubtes.\nEstigueu atents a les comunicacions pels canals habituals amb les tutores dels vostres fills i filles, així com al blog del centre (http://ceipcarlessalvador.blogspot.com). No dubteu a contactar amb nosaltres si teniu qualsevol inquietud.\nVolem enviar-vos tot el nostre ànim en aquesta situació tan complexa i difícil. Tot això passarà, i hem de treballar junts i juntes perquè l’impacte sobre el nostre alumnat i la comunitat educativa siga el menor possible.


Vila-real revisarà el Reglament d'honors per a regular la concessió de distincions i actualitzar els 20 de Febrer\n16 de febrer de 2020 16/2/20\nEls premis fundacionals, tradicionalment aprovats per unanimitat a proposta dels diferents grups amb representació municipal, s'han ampliat enguany a sis de manera excepcional mentre es modifica la normativa\nL'Ajuntament de Vila-real revisarà l'actual Reglament d'honors i distincions, amb l'objectiu de dotar el consistori d'una normativa consensuada i actualitzada que regule la concessió d'aquests reconeixements. Entre altres, el reglament revisarà la concessió dels premis 20 de Febrer, per a adaptar-los a la realitat actual.\n“Els premis 20 de Febrer es van incorporar als honors de la ciutat l'any 2005 i, des de la primera edició, la tradició ha dictat que siguen els diferents grups amb representació municipal els qui designen cadascun a un candidat i s'aproven sempre per consens. A diferència d'aquella època, hui la voluntat ciutadana ha volgut que siguen sis els grups municipals representats en el consistori i el Reglament d'honors fins ara limitava a cinc el número de premiats, per la qual cosa la normativa municipal ha d'adaptar-se a aquesta nova realitat”, detalla la regidora Rosario Royo, presidenta de la comissió on s'inscriu la mesa d'honors. La intenció de la responsable de Cultura és la de convocar una comissió especial per a començar a treballar en aquests temes passades les festes fundacionals, que se celebren durant el mes de febrer.\nEn aquesta actualització, l'equip de govern vol primar el consens i el diàleg entre totes les forces polítiques. “La concessió d'honors i reconeixements a les persones i entitats que fan millor la nostra societat transcendeix els colors polítics o la composició de l'Ajuntament en un determinat moment. Per això, la revisió que es faça del reglament ha de partir d'un necessari consens entre tots”, avança.\n“A penes han passat sis mesos des de la constitució de la corporació i, encara que ja portem un temps treballant, no hem tingut temps de modificar la normativa, per la qual cosa, per a mantindre l'esperit de consens i pluralitat que sempre han tingut els 20 de Febrer, de manera excepcional, fins que s'aprove la nova reglamentació i amb tots els informes favorables, són sis els premiats enguany”, agrega. En concret, els reconeixements, aprovats per unanimitat en la Junta de Portaveus celebrada la setmana passada i ratificats hui, recauen enguany en la revista Poble, Manuel Cerisuelo ‘el Sirero’, Manuel Arrufat, Paulino Perona, Cecilia Llorens i María Dolores Jordá.


Miguel Ángel Sancho no competix a Mataró i es queda sense somni olímpic\nMiguel Ángel Sancho no va aconseguir fer realitat el seu somni. Els Jocs Olímpics no tindran representació d'un esportista de Quart de Poblet. Almenys els de Londres. No obstant això, el jove saltador d'altura està capacitat per a aconseguir la mínima per a estar amb els millors en el pròxim cicle olímpic.\nSancho no va participar en el Meeting de Mataró celebrat este cap de setmana. D'esta manera, el jove atleta del nostre municipi no va poder aconseguir la marca mínima per a participar en els Jocs Olímpics de Londres que comencen a finals de mes.\nAhir, la Federació Espanyola d'Atletisme va fer pública la selecció que participarà en la capital britànica i Miguel Ángel Sancho no va figurar en ella. No obstant això, el futur està en les seues mans.\nMiguel Ángel Sancho té les característiques i aptituds necessàries per a estar en els Jocs Olímpics. L'estiu de 2016 es convertix ara en l'objectiu a llarg termini.